**Шушы яктан, шушы туфрактан без!**

 Милли төбәк компоненты кертеп татар әдәбиятын өйрәнү.

(программа, 8 -9 сыйныфта татар әдәбияты дәресе өчен электив курс, 34 сәгать)

 **Аңлатма язуы.**

 Нурлат! Ишетәсезме? Бу сүзнен яңгырашыннан ук ниндидер җылылык, яктылык, нур бөркелә.Нурлатның гербында да алтын башаклар, якты кояш, нурлы ат сурәтләнгән – муллык, омтылыш, үсеш символы ул.

 Нурлат районы республикабызның “Кама арьягы” дип аталган бик борынгы өлешендә урнашкан. Нурлатның алдынгы игенчелек технологиясе, югары уңыш алу үзәге, мул нефть төбәге дигән даны күптәннән килә. Икмәкле, нурлы, җырлы як... Хәер, табигать үз хәзинәсеннән барысын да юмарт өләшкән аңарга. Борынгы ата-бабаларыбыз кара туфраклы, ифрат уңдырышлы җирләрне сайлый белгәннәр дә соң, дип сокланырга гына кала. Әмма бу байлыкның, ата-бабаларыбызның да мең еллык тәҗрибәсенә, гореф-гадәтләренә, традицияләренә таянып, оста, тырыш, тәвәккәл кешеләр, якташларыбыз тарафыннан тудырылуын аңлыйбыз һәм беркайчан да онытмаска тиешбез.

 Нурлат төбәге талантлы шәхесләргә дә бай төбәк. Алар арасында тарихчылар да, язучы-шагыйрьләр дә, хәрбиләр дә, җырчылар да, дәүләт эшлеклеләре дә бар. Мәсәлән, Нурлат (Октябрь) районы Колбай –Мораса авылы егете, татар театрына нигез салучы Габдулла Кариев, Кизләү авылында туып үскән ТАССРның атказанган фән эшлеклесе, Татарстан республикасының фән-техника өлкәсендәге Дәүләт премиясе лауреаты, тарихчы, археолог Халиков Альфред Хәсән улы, сәясәтче, Рәсәй Федерациясе Герое, танкист, Чияле Аланда туып-үскән Александр Александрович Волков, Яңа Иглай авылы егете футболчы Галимҗан Сәлих улы Хөсәенов, иктисад фәннәре докторы Равил Фатыйх улы Моратов, Рәсәйнең дәүләт эшлеклесе Яңа Тумба егете Алексей Иванович Радионов, Кычытканлы авылында туып үскән әдәбият белгече, язучы, тәнкыйтьче Галиуллин Тәлгат Нәби улы, Халыкара “Филонтроп” премиясе лауреаты, Әхмәт авылында туып үскән шагыйрь, рәссам Гакыйль Шәрифулла улы Сәгыйров, автор-башкаручы, Түбән Нурлат егете Фирдүс Тямаев, җырчы Сиринә Зәйнетдинова.... Саный китсәң, алар бик күп.

 Нурлат районыннан чыккан күренекле кешеләр арасында сәнгать әһелләре дә шактый. Чөнки Нурлат районы нурлы як, моңлы як. Шулай ук биредәге табигатьнең төрлелеге - урман­нары, Чирмешән, Кондырча буендагы киң болыннары, үзәннәре, бихисап күлләре дә әдәбиятка, сәнгатькә килүдә зур этәр­геч булып торадыр. Танылган якташларыбызны һәрберебез белергә, алар белән горурланырга тиеш.

 Хәзерге чорда фәннәрне укыту эчтәлеген регионлаштыру, ягъни әйләнә тирәбездәге чынбарлыкка бәйләү, тәрбия процессын яңартуның бер юнәлеше булып тора. Педагогик әдәбиятта ул милли-региональ компонент термины белән йөртелә. Укучы үзе яшәгән төбәкне яратсын, аның мәдәни, тарихи кыйммәтләре, күренекле шәхесләре турында уйлап фикер әйтә алсын өчен, укыту процессында моңа өйрәтергә кирәк.

 Россия Федерациясенең һәм Татарстан Республикасының “Мәгариф турында”гы Законнары, аларның үтәлүен тәэмин итү программалары укыту-тәрбия процессына милли-региональ компонент кертүнең хокукый нигезе булып тора.

 Төп гомуми белем бирү мәктәбендә татар әдәбиятын укыту программасы дәүләт стандарты нормаларыннан чыгып төзелә. Анда күзалланган белемне укучыларга җиткерү, аларда эстетик кануннарга нигезләнеп фикер йөртү һәм хис итү культурасы булдыру, милли үзаң тәрбияләү, сәнгати бәя бирергә өйрәтү. Укытучыдан тирән белем, мөстәкыйль фикер йөртү сәләте булуны, эшкә иҗади якын килүне таләп итә. Әмма укучыларны туган якта туып үскән каләм ияләренең иҗаты белән таныштырмый торып, әдәбияттан үзләштерергә тиешле белемне тулысынча алалар дип әйтеп булмый. Укучы мәктәп чорында һәр предметтан үз төбәге буенча мәгълүмат алып, нәни ватанының патриоты булып үсәргә тиеш.

 Курс өйрәнгәндә укучылар тарафыннан интельлектуаль һәм эмоциональ эшчәнлек төрләре файдаланыла. Мәсәлән, теманы тикшергәндә укучылар татар әдәбияты дәресләрендә алган белемнәрен файдаланалар, шул ук вакытта белемнәрен тирәнәйтәләр һәм яңа белемнәр алалар. Алган белемнәрен практик дәресләрдә иҗади файдалану укучыларга әхлакый канәгатьлек бирә, алга таба предметны өйрәнүгә кызыксыну уята һәм эмоциональ кәеф булдыра.

 Укучыларның шәхси эшчәнлегенә күбрәк игътибар бирергә киңәш ителә. Укучылар лекция-практик дәресләрдә билгеле бер күләмдә белем алалар һәм биремнәрне үзләре мөстәкыйль башкаралар, ә аннары күмәк рәвештә фикер алышалар. Парлы һәм группалы эш алымнары куллану да уңай нәтиҗә бирә. Дискуссияләр, сораулар, җаваплар, кыска комментарияләр, аннотацияләр дәресләрне төрләндерәләр, кызыклырак итәләр.

**Программаның структурасы.**

Программа өч өлештән тора: аңлатма язуыннан, төп бүлекләрне, белем һәм күнекмәләрне үз эченә алган программаның эчтәлегеннән, укучыларның әзерлек дәрәҗәсенә таләпләреннән.

**Бу программаның максаты:** туган якны, туган нигезне, төбәкне – Нурлат төбәген, аның табигатен, халкын, аның үткәнен, хәзергесен, халкыбыз һөнәрләрен, иҗатын өйрәнү аша укучыларны рухи яктан бай, иҗади сәләтле, югары мәдәниятле, камил шәхес итеп тәрбияләү.

**Программа әдәбият укытуда түбәндәге бурычларны хәл итәргә ярдәм итә:**

Нурлат төбәгендә һәм аннан читтә яшәп, ләкин безнең төбәктән булган иҗат итүче һәр язучы, шагыйрьнең иҗаты белән таныштыру, аларның иҗаты турында гомумиләштерелгән фикер әйтә белергә өйрәтъ.

Укучыларның сөйләм телен, фикерләү сәләтен үстерү, аларны фәнни һәм иҗади эзләнү эшенә җәлеп итү, Нурлат районыннан чыккан шәхесләр иҗатына таянып, әдәбият-сәнгать белән кызыксыну уяту.

Якташ язучылар иҗатының гомумтатар әдәбияты тарихында тоткан урынын билгеләү.

Туган якка мәхәббәт тәрбияләү.

Балаларның иҗат активлыгын көчәйтергә этәргеч бирү- милли үзаң тәрбияләү.

**Курсның юнәлеше:**

Балаларның эстетик зәвыгын, иҗади фантазияләрен үстерү.

Балаларны якташ язучыларыбыз иҗатларына нигезләнеп үзара аралашу культурасына өйрәтү.

Балаларның милли телен баету.

Сәләтле балаларны ачыклау.

**Программаның билгеләнеше:**

Электив курс программасы киләчәктә һөнәрләрен филология өлкәсе (та­тар теле һәм әдәбияты укьтучысы, , язучы, шагыйрь) белән бәйләүче гуманитар юнәлешле профиль классларда белем алучы 8-9 сыйныф укучыларына адреслана.

**Шушы яктан, шушы туфрактан без!”** дип исемләнгән **электив** курсы белем биреп кенә калмый, ә мөстәкыйль эшчәнлек күнекмәләрен булдырырга һәм һәр баланың шәхси мөмкинлекләрен ачарга ярдәм итә.

Электив курсның эчтәлеге турыдан-туры мәктәптә татар әдәбиятын укыту буенча төп курс программасына өстәмә буларак тәкъдим ителә.

Туган төбәге белән кызыксынган, матур әдәбият әсәрләрен укырга яраткан укучыларга түгәрәк эше планы буларак та тәкъдим итәргә мөмкин.

**Укучыларның әзерлек дәрәҗәсенә таләпләр:**

сүз сәнгатенең образлы табигате;

өйрәнгән әдәби әсәрнең (шигырьнең)эчтәлеге;

Якташ язучыларыбызның тормыш һәм иҗат юлларының төп факторлары;

әдәби текстны кабул итү һәм анализлау;

әдәби текстның мәгънәви өлешләрен аерып чыгару, укыган буенча тезислар һәм план төзү;

әдәби әсәрнең төрен һәм жанрын ачыклау;

укыган әсәрнең темасын, проблемасын, идеясын ачыклау;

геройларга характеристика бирү;

сюжет, композиция үзенчәлекләрен, махсус сурәтләү чараларының ролен ачу;

әдәби әсәрдәге эпизодларны һәм геройларны чагыштыру;

автор позициясен ачыклау;

укыганга үзеңнең мөнәсәбәтеңне белдерү;

әсәрне (шигырьне) сәнгатьле итеп уку;

кабатлап сөйләүнең төрләреннән файдалану;

өйрәнелгән әсәргә бәйле телдән һәм язмача фикерне белдерү;

укыган әсәр буенча фикер алышуда катнашу, фикерләреңне дәлилли белү;

укыган әсәрләргә бәяләмә (отзыв) язу;

татар әдәби теленең нормаларына нигезләнеп, кирәкле темага телдән һәм язмача бәйләнешле текст төзү;

эстетик зәвыкка туры килә торган әдәби әсәрләрне сайлау һәм аларны бәяләү;

аерым автор, аның әсәре, гомумән әдәбият турында кирәкле белешмә әдәбият, вакытлы матбуга, Интернет чаралары һ.б. аша эзләү.

**Көтелгән белем нәтиҗәләре:**

1.Якташларыбыз турында мәгълүмат алу.

2.Әдәби әсәрләрне анализлый белү.

3.Дискуссияләрдә катнашу, үз фикереңне әйтү

4.Укучыларда милли үзаң формалашу, туган төбәктә намуслы хезмәт итү теләге уяту.

5.Үз халкыңның рухи байлыгын өйрәнү, аны үстерү һәм саклау өчен үзләреннән өлеш кертүгә омтылыш тәрбияләү.

 **Календарь-тематик план**

|  |  |  |  |  |
| --- | --- | --- | --- | --- |
| № | Тема | Сәг | Үткәрү формасы | Өстәмә эш |
|  **1нче бүлек** Нурлатым – нурлы ягым |
| 1 | Туган ягым – Нурлат. Районыбызның үткәне, бүгенгесе. “Нурлат – время перемен” китабына күзәтү |  | әңгәмә, лекция | сочинение |
| 2. | Районыбыз тарихы | 1 | әңгәмә, лекция | Район тарихына караган материаллар туплау |
| 3 | Районыбыз музейлары | 1 | Сәяхәт-дәрес | Иҗади эш “Туган ягымның киләчәге” |
| 4 | Районыбыз геройлары. Советлар Союзы Геройлары белән танышу | 1 | Әңгәмә | Мәктәп музеена сәяхәт |
| 5-6 | Нурлат төбәгенең гореф-гадәтләре һәм әби-бабаларыбызның йолалары | 1 | Эзләнү-тикшеренү эше | Иҗади эш.Гаиләбезнең буыннан-буынга килгән традицияләре |
| 7 | “Җиде бабаңны беләсеңме?”Шәҗәрәләр төзү | 1 | Гамәли эш | Шәҗәрәләр төзү |
| 8 | Туган ягыбызда тел үзенчәлекләре | 1 | Эзләнү-тикшеренү эше | Диалекталь сүзләрне барлау |
| 9 | Район матбугаты тарихы. ”Дуслык” газетасы үсеше | 1 | Редакциягә сәяхәт | Вакытлы матбугатка күзәтү,төбәгебездән чыккан кешеләрнең язмалары белән танышу |
| 10 | Районыбызның күренекле кешеләр (һөнәр ияләре, хезмәт алдынгылары) | 1 | Әңгәмә, күзәтү | Авыл китапханәсенә сәяхәт |
| 11 | Авылыбызның күренекле кешеләр (һөнәр ияләре, хезмәт алдынгылары) | 1 | Әңгәмә, күзәтү | Реферат язарга |
|  **2нче бүлек**  Күренекле шәхесләребез |
| 12 | Районыбыздан чыккан һәм анда яшәүче иҗат кешеләрен барлау. | 1 | Лекция, әңгәмә | Презентация ясарга |
| 13 | Тәлгат Галиуллин эшчәнлеге, иҗаты | 1 | Лекция,сәнгатьле уку,әңгәмә | Китапларына күзәтү ясау, өзекләр уку |
| 14 | “Кирәк түгел миңа арзан бәхет...” Г. Сәгыйров иҗаты | 1 | Лекция, сәнгатьле уку, әңгәмә | Туган як турында шигырьләрен укырга |
| 15 | Г. Сәгыйров - рәссам | 1 | Лекция, сәнгатьле уку,әңгәмә | Бер шигыренә иллюстрация ясарга |
| 16 | Илдус Диндаров иҗаты.“Җәй авазы”, “Күңел яктысы” шигырьләр җыентыгына күзәтү | 1 | Лекция, күзәтү әңгәмә | Шигырьләрен укырга,ятларга |
| 17 | Ирек Диндаров иҗаты“Соңгы мөнәҗәт” әсәре белән танышу | 1 | Лекция, күзәтү әңгәмә | Әсәдән өзекләр уку, фикер алышу, диалектизмнарны барлау |
| 18 | Ирек Диндаров “Әбләев хикмәтләре” | 1 | Лекция, сәнгатьле уку, әңгәмә | Китап укучылар конференциясе |
| 19 | Ф. Мөхәммәтова иҗаты | 1 | Лекция, күзәтү әңгәмә | Китап укучылар конференциясе |
| 20 | Ф. Мөхәммәтова иҗатында туган як темасы | 1 | Лекция, сәнгатьле уку, әңгәмә | Шигырьләрен укырга,ятларга |
| 21 | Шагыйрә иҗатында якташларыбыз | 1 | Лекция, сәнгатьле уку,әңгәмә | Шигырьләрен укырга |
| 22 | Миңнеруй иҗаты“Көмеш дага чыңы” җыентыгы белән танышу | 1 | Лекция, сәнгатьле уку, әңгәмә | Шигырьләрен укырга |
| 23 | Лейна Ильясова “Чияле тау” | 1 | Очрашу,әңгәмә | Шигырьләрен укырга |
| 24 | Сәкинә Хәйрруллина иҗаты | 1 | Лекция, ,күзәтү, әңгәмә | Мәкаләләр бәйгесе |
| 25 | Мөнәвәрә Усманова иҗаты | 1 | Әңгәмә, лекция, күзәтү | Презентация ясарга. |
|  3 нче бүлек **Сәнгать әһелләре** |
| 26 | Г. Кариев иҗаты | 1 | Әңгәмә, күзәтү | Презентация карау |
| 27 | Г. Кариев иҗаты | 1 | Әңгәмә, күзәтү |  Театральләштерелгән күренеш әзерләү |
| 28 | Композитор Рамил Мифтахов иҗаты | 1 | Әңгәмә, лекция, күзәтү | Җырларын тупларга |
| 29 | Автор-башкаручы Ф. Тямаев иҗаты | 1 | Әңгәмә, күзәтү | Концертын карарга |
| 30 | Сиринә Зәйнетдинова иҗаты | 1 | Лекция, күзәтү әңгәмә | Җырларын тыңларга |
| 31 | Рөстәм Насыйбуллин иҗаты | 1 | Лекция | Җырларын тыңларга |
| 32 | Гомәр Ибраһимов исемендәге Бикүле халык театры эшчәнлеге | 1 | Лекция, күзәтү әңгәмә | Материал тупларга |
| 33 | Нурлат районы укучылар иҗаты. “Нурлатым – Нурлы атым”, “Нурлат йолдызлыгы” җыентыклары белән танышу |  | Җыентыкларга күзәтү |  |
| 34 | Йомгаклау дәресе | 1 | дәрес |   |

**Программаның эчтәлеге (34 сәгать).**

**Программа 3 бүлектән тора.**

**1 бүлек. Нурлатым – нурлы ягым** (11 сәгать). Укучыларны районыбыз тарихы, туган як музее, Нурлат төбәгенең гореф-гадәтләре һәм әби-бабаларыбызның йолалары, сөйләм үзенчәлекләре, район матбугаты тарихы. ”Дуслык” газетасы үсеше, районыбыздан чыккан Советлар Союзы Геройлары, Социалистик хезмәт геройлары белән танышу.

**2 бүлек.** **Күренекле шәхесләребез. (14 сәгать)**

Районнан чыккан язучылар, шагыйрьләр иҗаты белән танышу.

**3 нче бүлек. Сәнгать әһелләре (9 сәгать)**

**Кулланылган әдәбият:**

1. Нурлатым – нурлы ягым. Казан. 2005
2. Нурлат. Время перемен.
3. Нурлат йолдызлыгы.
4. Нурлатым нурлы атым,
5. Туган якның күренекле кешеләре һәм күркәм эшләре. Н. Салахов, Яр-Чаллы, 1998.
6. Чияле тау. Лейна Ильясова
7. Чорлар чатында И. Диндаров Казан, 2019